ТАТАРСТАН РЕСПУБЛИКАСЫ КОНСТИТУЦИЯ СУДЫның
БИЛГЕЛӘМӘСЕ

гражданин В.И. Андреевның Россия Федерациясе Пенсия фондының Татарстан Республикасы Казан шәһәре Идел буе районындагы идарәсе тарафыннан аның конституциячел хокуклары һәм ирекләре бозылуга шикаятен карап тикшерүгә алудан баш тарту турында

Казан шәһәре							     2009 елның 24 марты

Татарстан Республикасы Конституция суды, Рәисе В.Н. Демидов, судьялары Д.Ә. Алкаева, Ф.Н. Баһаутдинов, А.Л. Васин, Ә.Г. Гатауллин,       Л.А. Гусева составында,
“Татарстан Республикасы Конституция суды турында” Татарстан Республикасы Законының 44 статьясына нигезләнеп гражданин                     В.И. Андреевның шикаятенә башлангыч тикшерү уздырган судья                  Д.Ә. Алкаеваның бәяләмәсен тыңлаганнан соң,

ачыклады:

1. Татарстан Республикасы Конституция судына гражданин              В.И. Андреев Россия Федерациясе Пенсия фондының Татарстан Республикасы Казан шәһәре Идел буе районындагы идарәсе гамәлләренә шикаять белән мөрәҗәгать итте. 
Гарызнамәче 2003 елдан бирле “Россия Федерациясендә хезмәт пенсияләре турында” 2001 елның 17 декабрендәге 173-ФЗ номерлы Федераль закон нигезендә картлык буенча хезмәт пенсиясен, һәм шулай ук элекке дәүләт хезмәткәре буларак тиешле еллар эшләгән өчен пенсия алам, дип күрсәтте. Гарызнамәче мөрәҗәгатеннән күренгәнчә, ул хезмәт эшчәнлеген дәвам итә һәм хәзерге вакытта Казан шәһәрендәге “КАМАЗ” ААҖ вәкиллегендә эшли. 2005 елга кадәр гражданин В.И. Андреевка, эшләүче пенсионер буларак, пенсия органы гарызнамә нигезендә ел саен аның картлык буенча пенсиясенең иминият өлеше күләменә яңадан исәпләү үткәргән булган. Гарызнамәче раславы буенча, 2005 елда аның пенсиясенә яңадан исәпләү үткәрүдән баш тарталар. Шул сәбәпле гражданин               В.И. Андреев Россия Федерациясе Пенсия фондының Татарстан Республикасы Казан шәһәре Идел буе районындагы идарәсе тарафыннан пенсия күләмен яңадан исәпләү ясауда кире кагуның нигезләнгәнлеге турындагы сорауны куя һәм “Татарстан Республикасы Конституция суды турында” Татарстан Республикасы Законының 43 статьясының икенче өлешенә ярашлы рәвештә аның мөрәҗәгате буенча Татарстан Республикасы Конституция суды тарафыннан карар кабул итеп, гамәлдә булган картлык буенча хезмәт пенсиясенең иминият өлешенең күләмен яңадан исәпләү тәртибен аңлатып бирүне сорый.
2. Татарстан Республикасы Конституциясенең 109 статьясы (4 нче өлеш) һәм “Татарстан Республикасы Конституция суды турында” Татарстан Республикасы Законының 3 статьясының бишенче өлешенә ярашлы рәвештә Татарстан Республикасы Конституция суды гражданнарның конституцион хокуклары һәм ирекләре бозылуга карата шикаятьләре буенча Татарстан Республикасы законының яисә аның аерым нигезләмәләренең, Татарстан Республикасы Президентының һәм Министрлар Кабинетының, шулай ук җирле үзидарә органнарының норматив хокукый актларының конституциячеллеген тикшерә. “Татарстан Республикасы Конституция суды турында” Татарстан Республикасы Законының 3 статьясының тугызынчы өлеше нигезендә Татарстан Республикасы Конституция суды фәкать хокук мәсьәләләрен хәл итә һәм конституцион суд эшләрен гамәлгә ашыру вакытында, бу эш Татарстан Республикасының башка судларының яисә дәүләт хакимиятенең бүтән органнарының вәкаләтенә кергән барлык очракларда, фактик хәлләрне ачыклаудан һәм тикшерүдән тыелып кала.
Гарызнамәче В.И. Андреев Татарстан Республикасының нинди дә булса законының яки башка норматив хокукый актының конституциячеллеген дәгъваламыйча, Татарстан Республикасы Конституция судыннан аның пенсия күләмен яңадан исәпләүне пенсия органы тарафыннан кире кагуның нигезле булуын тикшерүне, һәм шулай ук гамәлдә булган картлык буенча хезмәт пенсиясенең иминият өлешенең күләмен яңадан исәпләү тәртибен аңлатып бирүне сорый. Әлеге тәртип “Россия Федерациясендә хезмәт пенсияләре турында” 2001 елның 17 декабрендәге 173-ФЗ номерлы Федераль законының 17 статьясының өченче һәм дүртенче өлешләренең нормалары белән җайга салынган. Әмма федераль законнарның нормаларын тикшерү, гражданин В.И. Андреевка пенсия күләмен яңадан исәпләүне кире кагуның нигезләнгәнлеген тикшереп хәл итү кебек үк, Татарстан Республикасы Конституция суды вәкаләтләренә керми.
Бәян ителгәннәрдән чыгып “Татарстан Республикасы Конституция суды турында” Татарстан Республикасы Законының 46 статьясындагы беренче өлешенең 1 пунктына, 66 статьясындагы беренче һәм бишенче өлешләренә, 72 статьясына һәм 73 статьясындагы беренче өлешенә таянып, Татарстан Республикасы Конституция суды

билгеләде:

1. Гражданин В.И. Андреевның шикаятен карауга алудан баш тартырга, чөнки мөрәҗәгатьтә куелган мәсьәләне хәл итү Татарстан Республикасы Конституция судына карамый.
2. Бу шикаять буенча Татарстан Республикасы Конституция суды Билгеләмәсе катгый һәм аңа карата шикаять бирелми.
3. Бу Билгеләмәнең күчермәсен гарызнамәче В.И. Андреевка җибәрергә.
4. Әлеге Билгеләмә “Татарстан Республикасы Конституция суды хәбәрләре”ндә басылып чыгарга тиеш.

Татарстан Республикасы 
Конституция суды Рәисе				         В.Н. Демидов

Татарстан Республикасы 
Конституция суды судьялары			         Д.Ә. Алкаева
								         Ф.Н. Баһаутдинов
								         А.Л. Васин
								         Ә.Г. Гатауллин
								         Л.А. Гусева